<classify> MADIWANI wanane kutoka Chama cha Demokrasia na Maendeleo Chadema wamejiunga na Chama Cha Mapinduzi CCM kutoka wilaya za Monduli, Karatu, Arumeru na Arusha Mjini.Madiwani hao walipokewa na Mwenyekiti wa CCM Mkoa wa Arusha, Lootha Sanare, Katibu wa CCM Mkoa, Mussa Matoroka pamoja na viongozi wengine wa chama akiwamo Mjumbe wa Halmashauri Kuu ya NYC, Awaki Daniel.Wakizungumza jana baada ya kupokewa madiwani hao kutoka Chadema akiwemo Diwani wa Endamaghan wilayani Karatu, Ally Lorry na Alex Marti wa Olasiti amesema yeye pamoja na madiwani wenzake wamehama chama kutokana na jinsi serikali inavyofanya kazi kwani mabadiliko waliyokuwa wakiyataka serikali ya CCM inayafanyia kazi.Diwani Alex Marti kutoka Kata ya Olasiti alisema wamerudi nyumbani sababu serikali inafanya kazi nzuri hivyo hawaoni sababu ya malumbano kati yao na serikali.Madiwani wengine aliohama Chadema na kurudi CCM ni Yotam Manda Karatu, Diwani wa Kata ya Engutoto, Amani Liwadi, Arumeru wawili, Longido mmoja na Monduli Mjini mmoja.Katibu wa CCM Mkoa wa Arusha, Musa Matoroka amesema mpaka sasa madiwani 37 wamehama kutoka Chadema kurudi CCM huku madiwani 29 kutoka Kata mbalimbali walishinda kwenye uchaguzi wa udiwani na kata nane zinasubiri uchaguzi kufanyika baada ya kuhama vyama vyao.Awali Mwenyekiti wa CCM Mkoa wa Arusha, Sanare amesema hakuna diwani yeyote anayenunuliwa na CCM bali wanarudi CCM kutokana na serikali kufanya kazi nzuri na kuwasihi Wanamonduli kuhakikisha wanaichagua CCM inayotekeleza ilani ya chama na wananchi kupata maendeleo.  <topic>: KITAIFA 